DA Den Europæiske Unions Tidende C 177/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 177/08)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MELVA DE ANDALUCIA«

EF-Nr.: ES-PGI-005-0280-19.03.2003

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed

Navn: Subdirección General de Sistemas de Calidad Agroalimentaria y Agricultura Biológica, Dirección General de Industria Agroalimentaria y Alimentación, Secretaria General de Agricultura y Alimentación del Ministerio de Agricultura, Pesca y Alimentación de España Adresse: Paseo Infanta Isabel no 1 E-28071 Madrid Tlf. (34) 913 47 53 94 Fax (34) 913 47 57 10 E-mail: sgcaproagro@mapya.es

2. Ansøgende sammenslutning

Navn: Asociación de Fabricantes de Conservas de Pescado «Andaluces Artesanos de la Mar» Adresse: C/ Galdámes, no 1 E-21400 Ayamonte (Huelva) Tlf. (34) 959 32 10 43 Fax (34) 959 32 01 06 E-mail: consercon@telefónica.net Sammensætning: Producent/forarbejdningsvirksomhed ( X ) Andet ( )

3. Produktets art

Kategori 1.7 — Fisk, bløddyr, skaldyr, ferske, og produkter på basis heraf

4. Varespecifikation

(Sammenfatning, jf. forordning (EF) nr. 510/2006, artikel 4, stk. 2)

4.1. Navn: »Melva de Andalucía«

4.2. Beskrivelse: Håndværksmæssigt fremstillet makrelkonserves i olie.

Som råvare til denne konserves anvendes fisk af arterne »Auxis rochei« og »Auxis thazard«, som har en fast, langstrakt og afrundet krop, en kort mund og to klart adskilte rygfinner. Den er blålig eller blågrå med sølvfarvet bug og sider, dens skind er meget hårdt og stærkt og fuldstændig uden skæl med undtagelse af kroppens forside og langs sidelinjen.

Konservesprodukterne fremstilles på håndværksmæssig vis efter traditionelle andalusiske metoder. Skindet fjernes manuelt fra fisken uden anvendelse af kemiske produkter, hvorved der opnås et naturligt produkt af bedst mulig kvalitet med en fast, cremet og saftig konsistens med en behagelig lugt og en meget karakteristisk smag.

Fisken nedlægges udelukkende i olivenolie eller solsikkeolie.

4.3. Geografisk område: Konservesprodukterne fremstilles i et område, der omfatter kommunerne Almería, Adra, Carboneras, Garrucha og Roquetas de Mar i provinsen Almería; Algeciras, Barbate, Cádiz, Chipiona, Conil, La Línea, Puerto de Santa María, Rota, Sanlúcar de Barrameda og Tarifa i provinsen Cádiz; Almúñecar og Motril i provinsen Granada; Ayamonte, Cartaya, Huelva, Isla Cristina, Lepe, Palos de la Frontera og Punta Umbría i provinsen Huelva; Estepona, Fuengirola, Málaga, Marbella og Vélez-Málaga i provinsen Málaga.

4.4. Bevis for oprindelse: Kun arterne »Auxis rochei« og »Auxis thazard« anvendes til denne makrelkonserves.

Fremstillingen og pakningen af makrelkonserves foregår i konservesfabrikker, som ligger i det geografiske produktionsområde og er indskrevet i kontrolorganets register. Herved overholdes varespecifikationens anførte kriterier, hvoraf særlig skal nævnes den håndværksmæssige forarbejdning. Den indebærer metoder og forarbejdningsprocesser, der anvendtes i tidligere tider, og sikrer, at fiskens naturlige egenskaber bevares.

Kontrolorganet (Consejo Regulador) foretager periodisk kontrol for at sikre, at de produkter, som ønskes beskyttet, er fremskaffet og forarbejdet i overensstemmelse med varespecifikationen, især med hensyn til produkternes oprindelse og de håndværksmæssige forarbejdningsmetoder. Med henblik på kontrol af forarbejdningsprocessen fører ejerne af de registrerede konservesfabrikker bog for hver dag, deres fabrik anvendes til fremstilling af konserves med beskyttet betegnelse, med oplysninger om anvendte råvarer og færdigfremstillede produkter.

Når det ved kontrollen er konstateret, at produkterne opfylder varespecifikationens betingelser, certificeres de af kontrolorganet, som leverer de nummererede etiketter til virksomhederne. Produkterne kan derefter markedsføres med garanti for oprindelsen og den håndværksmæssige fremstillingsproces, som sikrer, at fiskens naturlige egenskaber bevares.

4.5. Fremstillingsmetode: De konserverede fiskefileter af arterne »Auxis rochei« og »Auxis thazard« fremstilles på følgende måde: hoved og indvolde fjernes, hvorefter fisken skylles ren for blod og slim. Den koges i saltet drikkevand under nøje kontrol af PH-værdi og Cl-indhold. Derefter fjernes skindet manuelt. Det er et særligt vigtigt aspekt ved fremstillingen af produktet, for når der ikke anvendes kemiske stoffer, bevarer fisken sine naturlige egenskaber, og man får et produkt af høj kvalitet. Fileterne, som er fri for skind og ben, emballeres i metal- eller glasbeholdere, der er steriliseret ved varmebehandling for at fjerne alle mikroorganismer. Med denne fremstillingsmåde bevares den håndværksmæssige tilgang, som traditionelt er blevet anvendt på området. Den gør det ovenfor beskrevet muligt samtidig at konservere fisken og bevare alle dens naturlige egenskaber, som ellers går tabt under den kemiske flåning, som indgår i den industrielle forarbejdning.

4.6. Tilknytning: Fiskeriet af vandrende arter i Sydspanien går 3 000 år tilbage i tiden, fra fønikerne og tarteserne begyndte at fange tun, auxide og makrel ved hjælp af små net, primitive ruser og de velkendte kroge. Araberne indførte tunfiskenettet i havene syd for Andalusien. Disse tunfiskenet er endnu den dag i dag en af de vigtigste kilder til at skaffe råvarer — fisk — til vores virksomheder.

Foruden fiskeriet skal også nævnes forarbejdningen af disse vandrende arter, der begyndte i det første århundrede e.Kr. med Romerrigets opblomstring. Alle typer tunfisk og makrel blev forarbejdet på de fabrikker, der oprettedes langs hele den andalusiske kyst. De kendte ruiner af Baelo Claudia ved Bolonia (Tarifa), hvis vandbassiner stadig kan ses, er kun et eksempel. Der opstod vigtige byer omkring romernes saltningsindustri. De 40 fabrikker i Cádiz-bugten og Levante-området blev berømte på grund af saltning og navnlig de forskellige typer fiskesovs (garum, mauria og alex).

Konservering af fiskeprodukter er en ældgammel tradition i Andalusien, som stadig holdes i hævd. Den andalusiske konservesindustri har fortsat de kvalitetsegenskaber, der kendetegner den. De er et resultat af de forarbejdede arters tilknytning til den andalusiske kysts fysiske miljø, konservesvirksomhedernes familietradition og fremstillingsprocessens håndværksmæssige og traditionelle karakter, som forsøger at holde stand mod industrielle processer. De er nødvendigvis mindre omkostningskrævende derved, at de kræver mindre arbejdskraft, eftersom de anvender kemiske midler til at fjerne det, som vores virksomheder foretager manuelt. Derved bevares traditionen, og produktet bibringes en særlig naturlig kvalitet, som adskiller det fra lignende industrielt fremstillede produkter gennem dets faste, cremede og saftige konsistens, milde lugt og meget karakteristiske smag, som udgør forbindelsen mellem produktet og dets geografiske område.

Der har traditionelt været fisket fregatmakrel i Andalusien, og den har til stadighed været et almindeligt produkt for den andalusiske forarbejdningsindustri. Den håndværksmæssige konserveringsvirksomhed har fundet sted i mindre familieforetagender ejet af grundlæggeren eller dennes efterkommere, således at de håndværksmæssige forarbejdningsmetoder har kunnet fastholdes op gennem tiden. Denne langvarige forarbejdningstradition i Andalusien, der er videreført ved, at den håndværksmæssige kunnen er gået i arv fra far til søn, sikrer, at arbejdet udføres med stor ekspertise, men er i fare for at forsvinde på grund af truslen fra førnævnte industrielle forarbejdningsprocesser.

Dertil kommer, at de andalusiske konservesfabrikker ligger i de dele af Andalusien, som er mest afhængige af fiskeriet. De er derfor i vid udstrækning med til at bevare beskæftigelsen i disse samfund, ikke mindst fordi den håndværksmæssige fremstilling skaber et stort antal arbejdspladser. Sektoren er derfor truet af industrialiseringen, og dens overlevelse er ikke bare en forudsætning for at bevare kvaliteten af disse produkter, men rummer også et meget vigtigt socialt aspekt.

4.7. Kontrolinstans:

Navn: Consejo Regulador de las Denominaciones Específicas «Caballa de Andalucía» y «Melva de Andalucía» Adresse: Glorieta del Agua no 4 Edificio Aljamar Center E-41940 Tomares (Sevilla) Tlf. (34) 954 15 18 23 E-mail: consejoregulador@caballaymelva.com

Kontrolorganet (Consejo Regulador) er et godkendt organ, som er akkrediteret i overensstemmelse med standard EN 45011.

4.8. Mærkning: Obligatorisk mærkning med angivelsen »Melva de Andalucía«. Etiketterne godkendes af kontrolorganet. Kontroletiketterne nummereres og udstedes af kontrolorganet.

(1) EUT L 93 af 31.3.2006, s. 12.